Genmab og Vestas dykker dybest i et aktiemarked, der mandag middag synes grebet af panik og falder med fire procent mandag formiddag.

Der er rødt hele vejen op gennem C20 Cap-indekset. Flere af de store danske aktier styrtdykker, og aktionærerne synes grebet af panik. På kun et par timer er C20 Cap-indekset faldet med fire procent mandag formiddag.

- Det virker som en nedsmeltning. Folk er bange for at have noget på bøgerne, så man ser jo en del - ja, vi kalder det jo nærmet panikudsalg, mener chefaktiehandler i Sydbank, Jørn Jakobsen.

Umiddelbart er der ikke en enkeltstående hændelse, der kan forklare, hvorfor aktierne dykker. Også i resten af Europa lyser markederne rødt. Eksempelvis er det brede fælleseuropæiske Stoxx 600-indeks faldet med 2,2 procent.

- Vores marked er lidt mere illikvidt, og udlandet har købt mange aktier, og måske er det dem, der på vej ud. Det kan være afstedkommet af Novo, som faldt pænt efter regnskabet, og det kan have fået nogen til at spørge, at skal vi så ud?, funderer Jørn Jakobsen. Han henviser desuden til nedjusteringen fra TDC fornylig som en anden mulig kilede til negativ inspiration for de udenlandske investorer.

- Om det er det, der sker, der ved jeg ikke. Men det danske marked har det ikke godt, konstaterer han.

Disse aktier falder mest

Genmab-aktien er den aktie, der er hårdest ramt. Den falder mandag formiddag 7,3 procent til 695 kroner i bunden af det røde eliteindeks.

Aktien er dobbeltramt, mener Jørn Jakobsen. Dels af sidste uges "placement" af en større aktiepost fra en storaktionær, som allerede fredag kostede aktien et kursfald på 6,4. Dels af en generel negativ stemning over for biotek og it på det amerikanske aktiemarked, hvor Nasdaq-indekset sluttede sidste uge med et fald på 3,3 procent.

For blot en uge siden kostede Genmab-aktien 851 kroner.

Vestas-aktien er med i C20-bunden med et fald på 6,7 procent til 394,50 kroner forud for tirsdagens årsregnskab fra vindmølleproducenten. Handelsbanken har mandag ellers hævet kursmålet for aktien med 50 kroner til 550 kroner.

Novo får også bank i dag

Novo-aktien er også hoppet med på nedturen om end lidt på afstand med et fald på 3,7 procent til 316,80 kroner.

Aktien har haft det svært siden sidste uges offentliggørelse af årsregnskabet for 2015 og de fremadrettede forventninger. Mandag har schweiziske UBS nedjusteret anbefalingen af aktien til "salg" fra "neutral" og sænket kursmålet til 300 kroner fra 370 kroner.

Umiddelbart før regnskabet kostede Novo-aktien tirsdag i sidste uge 377,70 kroner.

Forklaringen er de langsigtede mål, som Novo Nordisk meldte ud i forbindelse med sidste uges regnskabsrapportering. De er ifølge analytikerne hos UBS for optimistiske. Umiddelbart før regnskabet kostede Novo-aktien tirsdag i sidste uge 377,7 kroner.

I Sverige falder aktierne også

Det er ikke kun de danske virksomheder, der tager et fald mandag.

I toppen af indekset ligger Nordea, som mandag middag nøjes med et kursfald på 1,2 pricent til 64,55 kroner.

- Men den styres jo fra Sverige, hvor det ikke står så slemt til, påpeger Jørn Jakobsen. Det svenske OMX STH30 falder 'kun' 2,4 procent.

Hos norske DNB har GN Store Nord fået kursmålet reduceret til 130 kroner fra tidligere 135 kroner. Og Nordea sænker sit kursmål for aktien til 129 kroner fra 135 kroner. Aktien falder 2,5 procent til 115,10 kroner.

Novozymes-aktien falder 4,9 procent

Den danske enzymgigant Novozymes har på trods af en positiv udmelding også fået en omgang kurstæsk mandag.

Novozymes har mandag meddelt, at enzymkoncernen vi omorganisere sig i tre divisioner: Vaskemidler og tekniske industrier, Landbrug og bioenergi samt Føde- og drikkevarer.

Ændringen skal styrke Novozymes' evne til at levere mere innovation til kunderne hurtigere og med større kommerciel effekt. Men aktien falder ikke desto mindre 4,9 procent til 271,60 kroner mandag middag.